“Oscar-saak is behoorlik ondersoek”Oscar Pistorius Foto: SAPA Riah Phiyega, die nasionale polisiekommissaris, het Woensdag aan EWN gesê sy is verseker die moordsaak teen Oscar Pistorius is so deeglik as moontlik ondersoek. Pistorius se moordverhoor word volgende jaar in Maart in die Noord-Gautengse hooggeregshof in Pretoria aangehoor. Hy word van moord aangekla nadat hy sy vriendin, Reeva Steenkamp, op Valentynsdag by sy huis in die ooste van Pretoria geskiet het. Pistorius voer aan dit was ŉ ongeluk en dat hy haar vir ŉ inbreker aangesien het. Die staat gaan egter moord met voorbedagte rade probeer bewys. EWN het in Februarie bekend gemaak dat die ondersoekbeampte in Pretorius se saak, speurder Hilton Botha, self ŉ kriminele aanklagte in die gesig staar in verband met ŉ skietvoorval wat in 2011 plaasgevind het. Dit het internasionale nuus gehaal en baie vrae laat ontstaan oor die geloofwaardigheid van die staat se saak. Botha het kort daarna uit die polisie bedank. Phiyega het gesê sy verwag nie soortgelyke probleme tydens volgende jaar se verhoor nie. “Ek is deur my beamptes verseker dat hulle hul beste gedoen het om die saak te ondersoek,” het Phiyega gesê. Pistorius se moordverhoor gaan na verwagting ongeveer drie weke lank duur. Bron: EWN